**Tuukka Pulliainen** (s. 25. elokuuta 1984 Turku) on suomalainen entinen jääkiekkoilija, pelipaikaltaan keskushyökkääjä. Hän pelasi urallaan SM-liigassa yhteensä 195 runkosarja- ja viisi playoff-ottelua tehopistein 12+23=35 ja keräten 93 jäähyminuuttia. Suurimman osan urastaan Pulliainen pelasi kuitenkin TuTon Mestis-joukkueessa. Hän on kauden 2016–2017 jälkeen sarjan kaikkien aikojen runkosarjan paras syöttäjä sekä toiseksi paras pistemies Mikko Liukkosen kanssa tehtyään yhteensä 443 ottelussa tehot 112+280=392. Pulliainen toimi kaudella 2014–2015 TuTon kapteenina. Hän pelasi urallaan myös Saksassa ja Slovakiassa.

Ura
---

### Seuraura

Pulliainen on Turun Weikkojen kasvatti. Hän pelasi ensimmäiset miesten pelinsä kuitenkin TuTon I-divisioonajoukkueessa jo 15-vuotiaana kaudella 1999–2000. Pulliainen nousi sittemmin TuTon edustusmiehistöön kaudeksi 2001–2002. Tuolloin hän pelasi 17-vuotiaana ensimmäisen kokonaisen Mestis-kautensa ja teki 41 ottelussa tehot 11+8=19. Kesällä 2002 Los Angeles Kings varasi Pulliaisen kahdeksannella kierroksella 248. pelaajana. Kaudella 2002–2003 hän teki tehot 15+17=32 ja oli TuTon toiseksi paras pistemies Tuomas Jalavan jälkeen.

Huhtikuussa 2003 Pulliainen teki sopimuksen TPS:n kanssa. Kaudella 2003–2004 hän jäi vähälle peliajalle TPS:ssä pelaten vain kaksi SM-liigaottelua. Pulliainen palasi lokakuussa 2003 takaisin TuToon. Hänen sopimuksensa oli aluksi mallia "toistaiseksi", mutta Pulliainen pelasi TuTossa lähes koko kauden. Hän pelasi kauden aikana Mestistä myös neljän ottelun verran alle 20-vuotiaiden maajoukkueessa 1+2=3. Kaudella 2004–2005 Pulliainen ei pelannut otteluakaan SM-liigassa. Syksyllä 2004 hän pelasi vuokralla Mestiksen nousijajoukkue Jokipojissa yhteensä 12 ottelun ajan johon siirtyi alkukauden joukkueestaan TPS:n A-junioreista. Marraskuussa 2004 Pulliainen palasi takaisin TuToon. Hän tuli seuraan loppukauden kestäneellä vuokrasopimuksella. Pulliainen teki vuoden mittaisen jatkosopimuksen TPS:n kanssa huhtikuussa 2005.

Kaudella 2005–2006 Pulliainen murtautui TPS:n SM-liigakokoonpanoon. Hän pelasi tulokaskaudellaan kaikki 56 runkosarjan ottelua ja teki niissä tehot 6+5=11. Pulliainen avasi maalitilinsä SM-liigassa kahdella osumalla 6. lokakuuta 2005 vieraissa Kalevan Palloa vastaan. Tammikuussa 2006 hän teki kahden vuoden jatkosopimuksen TPS:n kanssa. Pulliainen teki kaudella 2006–2007 46 ottelussa tehot 1+1=2. Hän ei kuitenkaan pelannut TPS:ssä toista sopimuskauttaan 2007–2008, kun Pulliainen ja TPS purkivat sopimuksensa elokuussa 2007. Syynä oli se, ettei Pulliainen saanut TPS:stä sopivaa roolia. Hän pelasi kautensa ES Weißwasserin riveissä, Saksan toiseksi korkeimmalla sarjatasolla, 2. Bundesligassa.

Pulliainen palasi kaudeksi 2008–2009 TuTon riveihin. Hänelle kausi oli menestys, kun Pulliainen teki 43 ottelussa tehot 13+34=47. Hän oli Mestiksen pistepörssin kolmas KooKoon Lou Dickensonin kanssa. Heidän edellään oli vain Pulliaisen ketjukaveri Jarmo Jokila ja Dickensonin ketjukaveri Mikko Liukkonen. Pulliainen oli myös Mestiksen syöttöpörssin toinen. Pulliainen teki vuoden mittaisen jatkosopimuksen TuTon kanssa kesäkuussa 2009 ja kauden edetessä hän viimeisteli samalla opintonsa. Kaudella 2009–2010 Pulliainen teki edellistä kautta kovemmat tehot 15+41=56. Hän oli Mestiksen kolmanneksi paras pistemies, joukkueen sisäisen pistepörssin paras pistemies ja Mestiksen syöttöpörssin voittaja. Pulliaisen kanssa pistepörssin kolmannen sijan jakoivat SaPKon Kalle Konsti ja KooKoon Mikko Liukkonen. Pistepörssin voitti Sportin Lou Dickenson ja toiseksi tuli hänen joukkuetoverinsa Bryan McGregor. Pulliaisen valittiin toiseen tähdistökentälliseen.

Kesäkuussa 2010 Pulliainen teki yksivuotisen sopimuksen SM-liigajoukkue Hämeenlinnan Pallokerhon kanssa. Se sisälsi elokuun loppuun asti kestävän try-out -jakson, jonka päätteeksi hän sai sopimuksen. Pulliainen teki kaudella 2010–2011 SM-liigan yhden kauden piste-ennätyksensä tekemällä 50 runkosarjaottelussa tehot 3+14=17. Tammikuussa 2011 hän teki 1+1-vuotisen jatkosopimuksen HPK:n kanssa. Pulliainen jäi kuitenkin HPK:ssa vähälle peliajalle  kaudella 2011–2012. Hän teki 41 ottelussa 5 pistettä, purki sopimuksensa tammikuun lopulla ja siirtyi Slovakian pääsarjan HC 05 Banská Bystricaan. Slovakiassa hän pelasi 15 runkosarja- ja pudotuspeliottelua. 

Kaudeksi 2012–2013 Pulliainen palasi vuoden mittaisella sopimuksella TuToon. Hän oli tehoilla 10+32=42 joukkueen paras syöttäjä Ville-Vesa Vainiolan kanssa sekä kolmanneksi paras pistemies. Pulliainen sijoittui Mestiksen pistepörssissä kuudenneksi. Hän voitti kauden päätteeksi Mestis-pronssia. Kaudella 2013–2014 Pulliainen nousi TuTon varakapteeniksi ja oli tehoilla 16+36=52 joukkueen paras pistemies ja syöttäjä. Hän jakoi koko Mestiksen pistepörssin seitsemännen sijan Hokin Anthony Guttigin kanssa. Pulliainen jakoi koko kevään 2014 pudotuspelien syöttöpörssin joukkuetoverinsa Antti Virtasen kanssa 13 syöttöpisteellään. Hän voitti kauden päätteeksi Mestis-pronssia.

Pulliainen pelasi kaudella 2014–2015 loukkaantumisen takia runkosarjassa vain 35 ottelua, mutta hän onnistui tästä huolimatta voittamaan TuTon sisäisen syöttöpörssin ja jakamaan sisäisen pistepörssin voiton Aki Keinäsen kanssa tehoilla 12+32=44. He jakoivat Mestiksen pistepörssin kuudennen sijan SaPKon Mikko Nuutisen kanssa. Pulliaisella oli koko sarjan paras piste per peli -keskiarvo (1.26). Hänet valittiin kauden päätteeksi Mestiksen toiseen tähdistökentälliseen. Pulliainen valittiin kauden aikana myös sarjan lokakuun 2014 kuukauden pelaajaksi. Kauden 2015–2016 hän aloitti loukkaantumisen vuoksi vasta joulukuussa 2015 ja pelasi runkosarassa 20 ottelua.

Kaudella 2016–2017 Pulliainen oli TuTon paras syöttäjä ja hän jakoi joukkueen sisäisen pistepörssin kolmannen sijan Tomi Wileniuksen kanssa. Pudotuspeleissä Pulliainen oli TuTon paras syöttäjä ja hän jakoi joukkueen sisäisen pistepörssin voiton Aki Keinäsen kanssa tehoilla 2+7=9. Pulliainen lopetti kauden päätteeksi pelaajauransa.

### Maajoukkueura

Pulliainen pelasi alle 18-vuotiaiden MM-kilpailuissa vuonna 2002. Hän edusti myös Suomen Mestis-pelaajista koottua B-maajoukkuetta Ranskan Mont Blanc -turnauksessa joulukuussa 2002.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1999–2000 | TuTo | I-divisioona | 1 | 0 | 0 | 0 | 0 | – | – | – | – | – |
| 2000–2001 | TuTo | A-SM | 37 | 3 | 11 | 14 | 8 | – | – | – | – | – |
| 2001–2002 | TuTo | A-SM | 3 | 0 | 2 | 2 | 0 | – | – | – | – | – |  |  |  |  |  |  | U18 | 8 | 2 | 6 | 8 | 8 |
|  | TuTo | Mestis | 41 | 11 | 8 | 19 | 8 | 2 | 0 | 1 | 1 | 25 |
| 2002–2003 | TuTo | Mestis | 42 | 15 | 17 | 32 | 12 | – | – | – | – | – |
| 2003–2004 | Suomi U20 | Mestis | 4 | 1 | 2 | 3 | 0 | – | – | – | – | – |
|  | TuTo | Mestis | 38 | 5 | 21 | 26 | 10 | – | – | – | – | – |
|  | TPS | A-SM | 1 | 0 | 0 | 0 | 0 | – | – | – | – | – |
|  | TPS | SM-liiga | 2 | 0 | 0 | 0 | 0 | – | – | – | – | – |
| 2004–2005 | Jokipojat | Mestis | 12 | 4 | 4 | 8 | 4 | – | – | – | – | – |
|  | TuTo | Mestis | 29 | 4 | 11 | 15 | 6 | 6 | 1 | 1 | 2 | 0 |
| 2005–2006 | TPS | SM-liiga | 56 | 6 | 5 | 11 | 16 | 2 | 0 | 0 | 0 | 4 |
| 2006–2007 | TPS | SM-liiga | 46 | 1 | 1 | 2 | 6 | 1 | 0 | 0 | 0 | 0 |
| 2007–2008 | ES Weißwasser | 2. BL | 52 | 10 | 34 | 44 | 36 | – | – | – | – | – |
| 2008–2009 | TuTo | Mestis | 43 | 13 | 34 | 47 | 32 | 10 | 1 | 8 | 9 | 8 |
| 2009–2010 | TuTo | Mestis | 45 | 15 | 41 | 56 | 14 | 4 | 1 | 5 | 6 | 10 | Kakkostähdistö |
| 2010–2011 | HPK | SM-liiga | 50 | 3 | 14 | 17 | 16 | 2 | 0 | 0 | 0 | 6 |
| 2011–2012 | HPK | SM-liiga | 41 | 2 | 3 | 5 | 45 | – | – | – | – | – |
|  | HC Banská Bystrica | SloEL | 10 | 2 | 1 | 3 | 4 | 5 | 1 | 1 | 2 | 2 |
| 2012–2013 | TuTo | Mestis | 44 | 10 | 32 | 42 | 20 | 11 | 3 | 7 | 10 | 6 |
| 2013–2014 | TuTo | Mestis | 46 | 16 | 36 | 52 | 46 | 13 | 2 | 13 | 15 | 8 |
| 2014–2015 | TuTo | Mestis | 35 | 12 | 32 | 44 | 16 | 14 | 1 | 8 | 9 | 2 | Kakkostähdistö |
| 2015–2016 | TuTo | Mestis | 20 | 1 | 11 | 12 | 16 | 7 | 1 | 5 | 6 | 2 |
| 2016–2017 | TuTo | Mestis | 44 | 5 | 31 | 36 | 12 | 11 | 2 | 7 | 9 | 4 |
| 4 kautta | yhteensä | SM-liiga | 195 | 12 | 23 | 35 | 83 | 5 | 0 | 0 | 0 | 10 |
| 12 kautta | yhteensä | I-div./Mestis | 444 | 112 | 280 | 392 | 196 | 76 | 12 | 54 | 66 | 40 |
| 1 kausi | yhteensä | SloEL | 10 | 2 | 1 | 3 | 4 | 5 | 1 | 1 | 2 | 2 |

Lähteet
-------

* Tuukka Pulliainen The Internet Hockey Databasessa (englanniksi)
* Tuukka Pulliainen *Elite Prospects*. Everysport Media Group AB.  (englanniksi)

### Viitteet

1. 1 2  Pulliaisen jäähyväiset pronssipelissä – "Enköhän mä TUTO-paidan jossain muodossa päälleni vielä laita."  11.4.2017. TuTo Hockey Oy. Viitattu 13.4.2017.
2. ↑  Koljonen, Sami; Rantanen, Riku; Sundell Milla: TUTOn pelaaja-arvioinnit 2015–2016: Alavireisyyttä ja nuorten läpilyöntejä *Jatkoaika.com*.  26.4.2016. Jatkoaika r.y. Viitattu 26.4.2016.
3. ↑  Eliteprospects.com – All-Time Stats and Leaders from Mestis (englanniksi)
4. 1 2 3 4 5 6  Tuukka Pulliainen *Elite Prospects*. Everysport Media Group AB.  (englanniksi)
5. ↑  Jukka Koivu Tepsin ruoriin *Jatkoaika.com*.  3.4.2003. Jatkoaika r.y. Viitattu 5.7.2010.
6. ↑  Tuukka Pulliainen takaisin TuToon *Jatkoaika.com*.  9.10.2003. Jatkoaika r.y. Viitattu 5.7.2010.
7. ↑  TPS:n Pulliainen vuokralle Jokipoikiin *Jatkoaika.com*.  30.9.2004. Jatkoaika r.y. Viitattu 5.7.2010.
8. ↑  Pulliainen takaisin TuToon *Jatkoaika.com*.  9.11.2004. Jatkoaika r.y. Viitattu 5.7.2010.
9. ↑  Andreas Jämtin TPS:ään, Korpikoski jatkaa *Jatkoaika.com*.  15.4.2005. Jatkoaika r.y. Viitattu 5.7.2010.
10. ↑  Tilastot – Liiga *liiga.fi*.  16.10.2005. Jääkiekon SM-liiga Oy. Viitattu 20.7.2014.
11. ↑  Makkonen ja Pulliainen jatkavat TPS:ssä *Jatkoaika.com*.  9.1.2006. Jatkoaika r.y. Viitattu 5.7.2010.
12. ↑  Tuukka Pulliainen jättää Palloseuran *Jatkoaika.com*.  17.8.2007. Jatkoaika r.y. Viitattu 5.7.2010.
13. ↑  Forsell lopettaa, TuTolle neljä korvaajaa *Jatkoaika.com*.  22.8.2008. Jatkoaika r.y. Viitattu 5.7.2010.
14. ↑  Tuukka Pulliainen jatkaa TuTossa *Jatkoaika.com*.  2.6.2009. Jatkoaika r.y. Viitattu 5.7.2010.
15. ↑  HPK levensi sentterikalustoaan *Jatkoaika.com*.  9.6.2010. Jatkoaika r.y. Viitattu 5.7.2010.
16. ↑  HPK:ssa latvialaisten esiinmarssi *Jatkoaika.com*.  25.8.2010. Jatkoaika r.y. Viitattu 25.8.2010.
17. ↑  HPK solmi jatkosopimuksia *Jatkoaika.com*.  5.1.2011. Jatkoaika r.y. Viitattu 31.5.2011.
18. ↑  Pulliaisen osoitteeksi Slovakia *Jatkoaika.com*.  1.2.2013. Jatkoaika r.y. Viitattu 7.2.2013.
19. ↑  TUTO löysi ykkössentterinsä *Jatkoaika.com*.  12.4.2012. Jatkoaika r.y. Viitattu 18.4.2012.
20. ↑  KooKoo-tähti Mestiksen palkintorohmuna *Jatkoaika.com*.  29.4.2015. Jatkoaika r.y. Viitattu 2.5.2015.
21. ↑  Perhosesta lokakuun pelaaja *Jatkoaika.com*.  3.11.2014. Jatkoaika r.y. Viitattu 9.4.2015.
22. ↑  TUTOlle vahvistuksia ulkomailta ja sairastuvalta *Jatkoaika.com*.  9.12.2016. Jatkoaika r.y. Viitattu 27.3.2016.
23. ↑  Mestiksen maajoukkue toinen Ranskassa *Jatkoaika.com*.  30.12.2002. Jatkoaika r.y. Viitattu 5.7.2010.